Šestošolci in šestošolke!

Dokazali ste že, da je vaša domišljija brez meja, zato boste za oceno napisali DOMIŠLJIJSKI SPIS. Vsak človek je edinstven, zato tudi vsakemu domišljija deluje na svoj način. Pri pisanju spisa naj bodo omejitve le tiste, ki si jih boste postavili sami.

Vsaka zgodba je v svojem bistvu dogodivščina glavnega junaka ali književne osebe. Le-to si lahko izmislite ali pa ste to vi sami. Seveda k glavni zgodbi poljubno dodate stranske osebe, ki so spet lahko plod vaše domišljije ali pa čisto pravi živeči osebki. Čas in kraj dogajanja je omejen zgolj na vašo domišljijo – lahko se dogaja v prihodnosti, v srednjem veku, na Marsu ali pa kar na Ponikvi.

Čisto vsaka zgodba, film ali knjiga je sestavljena iz osnovnih sedmih sestavin. Te so:

1. **Premagati pošast** (glavni junak premaga glavnega negativca)
2. **Od berača do bogataša**  (glavni junak čudežno obogati ali obratno)
3. **Izziv / naloga**  (glavni junak sprejme nenavaden izziv)
4. **Potovanje**  (glavni junak se poda na dolgo in nevarno pustolovščino)
5. **Komedija** (smešno dogajanje)
6. **Tragedija** (nesrečen konec)
7. **Novo rojstvo**  (glavni junak skozi dogodivščino postane boljša oseba)

V svojem spisu lahko povežete več sestavin, za rdečo nit dogajanja pa si izberite eno glavno.

Da bo celotno dogajanje imelo svoj smisel in končni nauk, si za povezovanje zgodbe izberite en pregovor ali rek in ga uporabite na koncu spisa. Npr. *Kdor drugemu jamo koplje, sam vanjo pade* ali *laž ima kratke noge*. Bodite izvirni, pregovore lahko poiščete na spletu.

Spisu dodajte tudi čimbolj izviren naslov.

Spis boste sošolkam in sošolcem predstavili pred razredom.

Dolžina spisa naj bo daljša od dveh strani, omejitev navzgor pa ni.

Spodaj najdete še dve povezavi, ki vam bosta pomagali pri vašem ustvarjanju. Pustite domišljiji prosto pot in uporabite vaše brezmejne domiselne ideje! Srečno!

Napotki za pisanje spisa: <https://otroski.rtvslo.si/bansi/prispevek/4944>

Povezava do filmčka – ideje za domišljijski spis: <https://uciteljska.net/Projekti/Spis/Spis.html>